 सरबंधन मैहकमा अजे तक्कर इस सिड़कै गी यातायात दे काबल बनाने च नाकाम साबत होआ ऐ ते इस खेत्तर दी भुगौलिकक समस्याएं करी इस कम्मै गी पूरा करने च मुश्कलां पेश आवा करदिआं न।  हाल च गै थ्होई दी इक रपोट मताबक डोडा दे कौड़ा पानी खेत्तर च कुठिआला कश इक बड्डी दरेड़ सामनै आई ऐ।  इस बारे च जानकारें दा मन्नना ऐ जे जेकर इस समस्या उप्पर लोड़चदिआं गैईं नेईं चुक्किआं गेईआं तां पूरे दा पूरा कौड़ा खेत्तर पानी च डुब्बी जाग ते एह एक बड़ी बड्डी त्रास्दी होग।  जिस चाल्ली सरकार पासेआ इस समस्या उप्पर लापरोवाही आहला रवैया अपनाया जा करदा ऐ उस्सी दिक्खदे होई ईआं सेई होआ करदा ऐ जे इनें दूर-दरेड़े खेत्तरें च रौहने आह्‌ले लोकें दिएं समस्याएं दे हल लेई सरकार संजीदा नेई ऐ।  एह अनदिक्खी ते नजरदांजी दा इक सिद्धा ते साफ मामला ऐ।  जेकर संपर्क बहाली दे बारे तौले गै गैहीं नेईं चुक्किआं गेईंआ तां नतीजा सामने गै लब्भा करदा ऐ।  वैकल्पिक रस्ते गी शुरू करने कन्नै किश नेईं होने आहला।  समस्या गी पूरी चाल्ली समझी ऐ हल कीत्ते जाने दी लोड़ ऐ।  मौजूदा सिड़कै उप्पर यातायात गी तौले गै फ्ही ब्हाल कीत्ते जाने दी लोड़ ऐ ते एह्‌दे लेई भुगौलिक जनकारें दी राऽ लैनी बी जरूरी ऐ।  इत्थें तक्कर के इस प्हाड़ी खेत्तर च वैकल्पिक रस्ता बड़ा गै जरूरी ऐ।  पैहले कीतिएं गेदिएं गल्तिएं थमां सरकार गी सबक हासल करना लोड़चदा ऐ।  मौजुदा सिड़क जेहड़ी डोडा, किश्तवाड जिलें गी बटोत राहें बाकी दी रिआसती कन्नै जोड़दी ऐ ओह बिना कुसै भुगौलिक सर्वेक्षन ते इस प्हाड़ी खेत्तर दी संजीदगी गी धेआन च रक्खे दे बनाई गेदी ऐ।  परेशानी च होर बादधा जंगले दी कटाई दी बजाह कन्नै होआ ऐ।  एह खेत्तर पैहले थमां गै जंगले कन्नै घिरे दे हे। 